Samuel Honzek

Samuel Honzek (* 12. november 2004, Trenčín, Slovensko) je slovenský hokejový útočník, ktorý hrá za tím Vancouver Giants vo Western Hockey League. V roku 2023 ho draftovalo Calgary Flames v prvom kole zo 16. miesta.

Hráčska kariéra 
Honzek je odchovancom Dukly Trenčín, za ktorú nastupoval od mládežníckych kategórii až po prvý tím. Medzi seniormi sa prvýkrát predstavil v ročníku 2020-21, v najvyššej extralige odohral päť stretnutí bez bodového zisku, ďalších osem štartov s bilanciou štyroch gólov a jednej asistencie pridal v drese Spartaku Dubnica v druhej hokejovej lige.

V sezóne 2021-22 sa napevno etabloval v slovenskej extralige, v základnej časti odohral 49 zápasov so ziskom 14 bodov za 10 presných zásahov a štyri prihrávky. V play-off nebodoval a Trenčín vypadol už v prvom kole.

Pred štartom ročníka 2022-23 uprednostnil odchod do zámoria, rozšíril rady juniorského tímu Vancouver Giants hrajúceho vo WHL. Prestup do zahraničia mu vyšiel, napriek tomu, že jeho sezónu poznačili zranenia, tak zaznamenal 56 bodov v 43 stretnutiach. Vďaka podarenej sezóne sa zaradil medzi adeptov na prvé kolo nadchádzajúceho draftu

Reprezentačná kariéra 
V auguste 2021 bol členom slovenskej reprezentácie na Hlinka Gretzky Cupe, kde Slováci obsadili konečné druhé miesto.

V rokoch 2022 a 2023 bol nominovaný do slovenskej hokejovej reprezentácie na majstrovstvá sveta hráčov do 20 rokov.

Referencie 

Narodenia 12. novembra
Narodenia v 2004
Slovenskí hokejisti
Osobnosti z Trenčína
Hráči Dukly Trenčín
Hráči MHK Dubnica nad Váhom

Hokejisti draftovaní klubom Calgary Flames